Vytauto Didžiojo universiteto Teisės fakultetas

Vytauto Didžiojo universiteto Teisės fakultetas, VDU TF (iki 2008 m. - VDU Teisės institutas) – struktūrinis VDU padalinys, turintis fakulteto statusą, kuriame ruošiami teisės specialistai. Fakultete vykdomos dieninės vientisosios teisės studijos. Studijų trukmė – 5 metai.

Istorija 
 Teisės studijos Vytauto Didžiojo universitete turi ilgą tradiciją. 1922–1940 m. universitete  teisės studijoms vadovavo žymus teisininkas ir mokslininkas prof. Petras Leonas, dėstė garsūs to meto profesoriai Vaclovas Biržiška, Mykolas Römeris, Antanas Kriščiukaitis. Sovietmečiu teisininkai Kaune nebuvo rengiami. Atkūrus Lietuvos nepriklausomybę ir atnaujinus Vytauto Didžiojo universiteto veiklą, nuo 1995 metų vėl vykdomos teisės studijos.

 1922 m. Atidarytame Lietuvos universitete (nuo 1930 Vytauto Didžiojo universitetas) vienas iš septynių veikusių fakultetų buvo Teisių fakultetas. Tarpukariu tai buvo vienintelė lietuviška aukštoji mokykla, kurioje studijavo bei dėstė dauguma žymių to meto intelektualų, aukščiausių Lietuvos pareigūnų, valstybės veikėjų. Čia užsimezgė žymiausi pirmosios nepriklausomybės moksliniai ir kultūriniai sąjūdžiai. Universitete laikytasi liberalios studijų politikos, ypatingą dėmesį skiriant humanitariniams ir socialiniams mokslams, atlikusiems tautos sutelkimo, istorinės atminties puoselėjimo vaidmenį.

 1939 m. Sovietų Sąjungai grąžinus dalį okupuoto Vilniaus krašto, 1940 m. Vytauto Didžiojo universitetas padėjo atkurti Vilniaus universitetą: žiemą į Vilnių perkelti Humanitarinių mokslų ir Teisių fakultetai drauge su 1 000 šių fakultetų studentų, mokymo ir pagalbiniu personalu, daugeliu mokymo priemonių bei inventoriumi turint tikslą įdiegti lietuvišką akademinę kultūrą bei tradicijas. 

 1995 m. vėl vykdomos teisės studijos Vytauto Didžiojo universitete.

 1997 m. įkurtas kaip Tarptautinės teisės ir politikos mokslų institutas (direktoriumi tapo doc. Algimantas Prazauskas). Tuo metu teisės magistrantūros programai vadovavo Tadas Klimas.

 1999 m. pabaigoje, siekiant suintensyvinti būsimųjų teisininkų rengimą, šis institutas buvo pertvarkytas į du savarankiškus studijų institutus: Teisės institutas bei Politikos mokslų ir diplomatijos institutas.

 2000 m. Teisės instituto direktoriumi tapo Tadas Klimas.

 2006 m. rugpjūčio 28 d. Teisės instituto direktoriumi tapo Stasys Šedbaras.

 2008 m. rugsėjo 1 d. Teisės instituto direktore tapo Julija Kiršienė.

 2008 m. spalio mėnesį Teisės institutas pervadintas ir tapo fakultetu .

 2009 m. pradėtos vykdyti vientisosios teisės studijos.
 2015 m. liepos 1 d. Teisės fakulteto dekanu tapo Tomas Berkmanas
2017 m. pradėjo veiklą VDU Teisės klinika, kurios vadovu paskirtas doc. dr. Albertas Milinis .

Administracija 
Fakulteto administraciją sudaro:
 Dekanas - prof. dr. Dainius Žalimas
Prodekanė mokslui - prof. dr. Edita Gruodytė 
 Prodekanė studijoms - dr. Neringa Palionienė
 Prodekanė administracijai  - Deimantė Chomičiūtė-Obolevičienė
 Prodekanas tarptautiniams ryšiams - prof. Charles Szymanski
 Studijų proceso koordinatorė - Renata Lukė
 Studentų veiklos koordinatorė - Giedrė Lukaševičienė

Struktūra 
 Fakultete veikia Viešosios teisės (vedėja - prof. dr. Edita Gruodytė) ir Privatinės teisės (vedėja - doc. dr. Saulė Milčiuvienė) katedros.

Studijos 
 Fakultete vykdomos vientisosios teisės studijos, kurios apima bakalauro ir magistro studijas.
 Fakultetas išsiskiria savita aktyvaus dėstymo metodika. Paskaitose vyksta diskusijos, praktiniai užsiėmimai, kurių metu analizuojami konkretūs teisės nuostatų pritaikymo atvejai, koliziniai teisės uždaviniai sprendžiami taikant klausimų ir atsakymų formą. Daugelis užsienio ekspertų pripažįsta, kad ši dėstymo metodika užtikrina geriausią asmens pasiruošimą advokato profesijai.

Mokslas 
 Fakultete vykdomi moksliniai tyrimai teisės srityje. Nuo 2008 m. „Globalizacijos įtaka teisei", nuo 2012 m. gegužės 1 d. projektas „Teisininkų etikos reglamentavimo bei etinio ugdymo tobulinimo koncepcija".

 Nuo 2002 iki 2007 metų Vytauto Didžiojo universiteto Teisės fakultetas kartu su JAV Florida Coastal Teisės mokykla (žr. www.fcsl.edu) leido mokslinį žurnalą International Journal of Baltic Law. Nuo 2008 m. dalyvauja žurnalo "Baltic Journal of Law & Politics" leidyboje. Nuo 1999 iki 2000 metų Vytauto Didžiojo universiteto Teisės fakultetas leido mokslinį žurnalą "Teisės apžvalga". 2010 metais birželio 17 dieną atnaujinta žurnalo leidyba elektroniniame formate.

Tarptautiniai ryšiai 
 Teisės studijos VDU atkurtos ir parengtos pagal vakarietišką universitetų modelį. Šį pasirinkimą lėmė aukštos kvalifikacijos teisininkų, kurie būtų gerai įvaldę teisinę anglų kalbą, būtų įgiję platų, liberalų išsilavinimą ir galėtų dirbti tiek Lietuvoje, tiek ir užsienyje, poreikis. Šiuo metu fakultete vykdomos vientisosios teisės studijos, kurios apima bakalauro ir magistro studijas. Baigus studijas suteikiamas vientisųjų studijų teisės magistro laipsnis ir teisininko profesinė kvalifikacija.

 Dalį teisės dalykų (apie 10) Teisės fakulteto studentams dėsto teisės specialistai iš JAV, Jungtinės Karalystės, Šveicarijos, Italijos, Ispanijos ir kitų šalių aukštųjų mokyklų. Daug dėmesio skiriama teisinėms anglų kalbos žinioms, todėl VDU Teisės fakulteto absolventai geba analizuoti teisinius dokumentus anglų kalba ir gali konkuruoti su geriausiais Vakarų Europos teisininkais, dalyvauti konkursuose į europines ir tarptautines institucijas.

 Teisės fakulteto studentai kartu su studijų baigimo diplomu gali gauti ir Mičigano valstybinio universiteto (JAV) transnacionalinės teisės sertifikatą, kuris liudija, kad fakulteto absolventas yra išklausęs tarptautinės teisės pagrindinius kursus ir gerai moka teisinę anglų kalbą. VDU – pirmasis Lietuvoje ir vienas iš nedaugelio universitetų Europoje, pasirašiusių tokio pobūdžio sutartį su vienu prestižiškiausių JAV universitetų.

Campus Europae 

 2003 m. universitetas prisijungė prie projekto „Campus Europae“ ir kol kas yra vienintelis šios tarp universitetinių mainų programos partneris Lietuvoje. Pagrindinis projekto, vienijančio 19 Europos universitetų, tikslas – skatinti studentus mokytis Europos šalių kalbų. „Campus Europae“ studentų mainai apima visus akademinius metus. Pirmąjį semestrą studentai be specialybinių dalykų dar mokosi ir šalies, į kurią išvyksta, kalbos, o antrąjį semestrą jau lanko paskaitas užsienio kalba. Taip jie įgyja ne tik mokslinių ir praktinių, bet ir kultūrinių bei socialinių žinių, integruojasi į vietinę bendruomenę, gerai išmoksta užsienio kalbą, užmezga naudingus profesinius ryšius.

Teisės studijų mainai galimi šiuose universitetuose:

    Ankaros universitete (Turkija);
    Liuksemburgo universitete (Liuksemburgas);
    Hamburgo universitete (Vokietija);
    Greifswaldo universitete (Vokietija);
    Novi sad universitete (Serbija):
    Lodz universitete (Lenkija);
    Saint Petersburg universitete (Rusija);
    Joensuu universitete (Suomija)

Erasmus 

 Pagrindinis Erasmus programos tikslas - stiprinti europinį bendradarbiavimą aukštojo mokslo srityje ir tuo prisidėti prie žmogiškųjų išteklių kokybės gerinimo visose programoje dalyvaujančiose šalyse. Ši programa suteikia puikias pedagoginio personalo tarptautinio bendradarbiavimo galimybes, skatina tiek esamų, tiek naujų studijų programų rengimą ir sklaidą, intensyviųjų studijų programų, teminių tinklų organizavimą.

 Erasmus programa suteikia galimybes išvykti į šioje programoje bendradarbiaujančius universitetus tiek fakulteto pedagoginiam personalui tiek studentams.

 Erasmus programos atrankoje turi teisę dalyvauti Teisės fakulteto studentai ir dėstytojai atitinkantys formalius ES Erasmus sutarties reikalavimus.
Teisės fakultetas taip pat yra užmezgęs ir aktyviai palaiko bendradarbiavimo ryšius su Europos universitetais. Fakultetas įsitraukęs į tarptautinio universitetų bendradarbiavimo ir studentų bei dėstytojų mainų programas, kurias jau išbandė ne vienas Teisės fakulteto studentas bei dėstytojas.

Dvišaliai susitarimai 

 Vytauto Didžiojo universitetas yra sudaręs 69 dvišalio bendradarbiavimo sutartis su įvairiomis aukštojo mokslo institucijomis iš 27 pasaulio šalių. Dvišalių sutarčių pagrindu yra vykdomos įvairios veiklos: studentų ir personalo mainai, stažuotės, įvairūs seminarai bei konferencijos, bendri projektai, moksliniai tyrimai. Dvišalių susitarimų pagrindu VDU teisės studijų programą baigusiems studentams išduodamas Mičigano valstybinio universiteto Teisės koledžo sertifikatas.

 Remiantis dvišalio bendradarbiavimo sutartimis Teisės fakulteto studentai turi galimybę gauti stipendijas studijoms užsienyje ir pagal dvišalio bendradarbiavimo sutartis tarp universitetų vienam semestrui ar vieneriems metams vykti studijuoti į užsienio universitetus. Konkursas mainų programų stipendijoms gauti skelbiamas du kartus per metus (rudens ir pavasario semestre).

Šaltiniai

Nuorodos 
 Oficialus VDU Teisės fakulteto tinklalapis (lietuvių, anglų k.)

Teisės mokyklos
Teisės mokslai Lietuvoje
Teisės